গাজীপুরে স্ত্রীর লাশ সেপটিক ট্যাংকে ফেলে স্বামী পলাতক
গাজীপুরে স্ত্রী শ্বাসরোধে হত্যার পর টয়লেটের সেপটিক ট্যাংকে লাশ ফেলে পালিয়েছে স্বামী।  







নিহত আফরোজা গাইবান্ধা সদরের জিকা বাড়ির বিল্লাল হোসেনের মেয়ে। তার স্বামী শাহজাহান মিয়ার বাড়ি জামালপুরের সানন্দবাড়ির মণ্ডলপাড়ায়। তাদের সাথী নামে ৬ বছর বয়সী কন্যাসন্তান রয়েছে। 




শুক্রবার মধ্যরাতে ভাওরাইদ উত্তরপাড়া এলাকায় স্থানীয় মুকুলের ভাড়া বাড়িতে এ ঘটনা ঘটে।
শনিবার ভোরে লাশ উদ্ধার করে ময়নাতদন্তের জন্য শহীদ তাজউদ্দীন আহমদ হাসপাতাল মর্গে পাঠিয়েছে পুলিশ।
একটি সূত্রে জানায়, মোবাইল ফোনে কথা বলা নিয়ে স্বামী-স্ত্রীর মধ্যে কয়েক দিন আগেও ঝগড়া হয়। এ নিয়ে শাহজাহান তার স্ত্রীর মোবাইল ফোন সেটটি ভেঙে ফেলে।
নিহতের মামা একামত হোসেন জানান, শুক্রবার রাতে তারা কর্মস্থল থেকে বাসায় ফেরে। এ সময় তাদের মেয়ে দাদির বাসায় ছিল। এ সুযোগে শাহজাহান মিয়া স্ত্রীকে হত্যা করে তার লাশ রাত সাড়ে ১২টার দিকে ভাড়া বাড়ির পাশের রাস্তার কাছে সেপটিক ট্যাংকে ফেলে দেয়। 
এ সময় রাস্তা দিয়ে যাওয়ার সময় স্থানীয় মুকুল মিয়া ও তার শ্যালক বিষয়টি দেখে ফেলে। পরে শাহজাহান তাদের ঘটনাটি কাউকে না বলতে হাতেপায়ে ধরে অনুরোধ করে ও তাদের টাকা দেয়ার প্রস্তাব দেয়। কিন্তু তারা প্রস্তাবে রাজি না হয়ে ঘটনাটি নিহতের স্বজন ও স্থানীয় ২৩নং ওয়ার্ড কাউন্সিলর মঞ্জুর হোসেনের কাছে জানায়। এর ফাঁকে শাহজাহান মিয়া এলাকা ছেড়ে পালিয়ে যায়। 
গাজীপুর সদর থানার এসআই মো. রিয়াজ জানান, আফরোজার গলায় শ্বাসরোধ করে হত্যার চিহ্ন রয়েছে। ঘটনাটি ময়নাতদন্তের প্রতিবেদন পাওয়ার পর জানা যাবে।

গাজীপুরে স্ত্রী শ্বাসরোধে হত্যার পর টয়লেটের সেপটিক ট্যাংকে লাশ ফেলে পালিয়েছে স্বামী।